Havainnekuva Viirinlaakson Prismasta, jonka rakentamista ei ole vielä aloitettu.

Nurmijärven kunnanhallitus päätti määrärahasta maan hankintaan Viirinlaaksossa 26. huhtikuuta 2010. Mukana päättämässä HOK-edustajiston jäsenet Elli Aatela ja Kirsti Handolin. Nurmijärven kunnanhallitus päätti Viirinlaakson suunnitteluvarauksesta HOK:lle Prisman rakentamista varten 17. tammikuuta 2011. Mukana jälleen päättämässä Aatela ja Handolin. HOK-Elanto pyysi Nurmijärven kunta varaamaan Klaukkalan Viirinlaaksosta maa-alueen liikerakennuksen suunnittelua varten. Kunnanhallitus hyväksyi ehdotuksen. Lähde: Nurmijärven kunnanhallituksen pöytäkirjat

Nurmijärven Prisman kaavoituksesta on ollut päättämässä kaksi HOK-Elannon edustajiston jäsentä, jotka ovat samaan aikaan olleet kunnanhallituksessa.

Turun yliopiston rikos- ja prosessioikeuden professori Pekka Viljanen pitää tilannetta epäilyttävänä.

–Kyllähän se pahalta näyttää. Se näyttää etujen ristiriitatilanteelta tai mahdolliselta sellaiselta, Viljanen kommentoi tilannetta Uudelle Suomelle.

Laki ei kiellä HOK-edustajiston jäseniä osallistumasta päätöksentekoon kunnassa, eikä se välttämättä ole Viljasen mukaan korruptiota, mutta se herättää epäilyksiä.

Nurmijärven kunnanhallituksen toinen varapuheenjohtaja ja HOK-edustajiston jäsen Kirsi Handolin (kesk.) ei pidä itseään jäävinä päättämään Prisman kaavoituksesta.

–Lain mukaan useampiportaisessa hallinnossa, kuten HOK-Elannossa, hallintoneuvosta ja siitä korkeammat vasta ovat jäävejä, eikä edustajisto, Handolin sanoo Uudelle Suomelle.

Lakia pitäisi Viljasen mielestä muuttaa, koska tällaiset asiat selvästi herättävät epäilyksiä.

Nurmijärven kunnanhallituksessa Prisman kaavoituksesta päättämässä ollut Elli Aatela (sd.) on myös ollut samaan aikaan HOK-Elannon edustajistossa. Uusi Suomi ei tavoittanut Aatelaa kommentoimaan asiaa useista yrityksistä huolimatta.

Handolin korostaa, että hän ei voi jäävätä itseään ilman syytä.

–Pidän täysin selvänä sitä, että jos hän olisi jäävännyt itsensä, kukaan ei olisi sitä menettelyä moittinut, paitsi korkeintaan joku HOK-Elannon johdossa, Viljanen reagoi Handolinin kommenttiin.

Viljasen mielestä Handolinin olisi pitänyt jäävätä itsensä, koska silloin asia näyttäisi paremmalta. Hän korostaa, että esteellisyysasioissa hyvin keskeistä on se, miltä asia näyttää.

–Jos vain itse on sitä mieltä, että pystyy täysin puolueettomasti hoitamaan asioita, sillä ei ole mitään merkitystä, vaan kysymys on nimenomaan objektiivisesta arvioista. Onko syytä epäillä puolueettomuutta? Viljanen sanoo.

Ihmisille syntyy Viljasen mukaan vaikutelma puolueellisuudesta, jos päättäjällä on tällaisia virallisia kytköksiä kaavoituksesta hyötyvään osapuoleen.

–Tuollainen asetelma on sellainen, että se herättää epäilyksiä, hän toteaa.

Handolin arvioi, että jos hän olisi jäävi asiassa, niin olisi jokainen S-ryhmän asiakasomistaja.

Jos Handolinin pitäisi jäävätä itsensä, pitäisi hänen mielestään myös jokaisen asiakasomistajan, eli jokaisen, jolla on S-etukortti, jäävätä itsensä.

–He saavat ihan selkeää rahallista hyötyä, Handolin sanoo.

–Se on ihan höpön höpöä, Viljanen kommentoi Handolinin mielipidettä.

Viljanen korostaa, että ”ei todellakaan” ole sama asia olla HOK-edustajiston jäsen kuin asiakasomistaja.

HOK-edustajiston jäsenten jääviydestä käytiin Nurmijärven kunnanhallituksessa keskustelu sen jälkeen, kun Uusi Suomi pyysi kunnanhallituksen pöytäkirjoja nähtäväksi, Nurmijärven kunnanhallituksen puheenjohtaja Outi Mäkelä (kok.) kertoo.

–Totesimme, että tässä ei ole rikottu lakia, Mäkelä kertoo Uudelle Suomelle.

Helsingissä nousi vuonna 2010 kohu kun HOK-edustajiston jäseniä oli kaupunginhallituksessa päättämässä kaavoituksesta. Suomen pienyrittäjät ry:n mukaan S-ryhmää suosittiin kaavoituksessa.

Mistä kertoo, ettei asia ole muuttunut, vaikka siitä ollaan keskusteltu jo pitkään julkisuudessa?

–Kertoo aikamoisesta kovakorvaisuudesta, Viljanen kertoo.

Kun Helsingin tapaukset olivat julkisuudessa, myös Nurmijärvellä selvitettiin, että jääviyksiä ei ole, Mäkelä kertoo.

Nurmijärvelle on kaavoitettu alue Prismaa varten, jonka rakentamista ei ole vielä aloitettu.

Aatela valittiin HOK-edustajistoon uudelleen vuonna 2012.

–Aatela pitää alkavan toimikautensa ykkösasiana Prisma-luokan myymälän saamista Klaukkalaan, Nurmijärven Sanomat kirjoitti Aatelan valinnasta toukokuussa 2012.

Sekä Prisma että HOK-Elanto ovat osa S-ryhmää.